મને યાદ છે પપ્પા રોજ સ્કૂલે મુકવા અને લેવા આવતા. ગમ્મે તેટલી ટાઢ, તડકો કે વરસાદ કોઈ જ પપ્પાને ન નડે. મારા સ્કૂલથી લઈને કોલેજ સુધી પપ્પા હંમેશા મારી સાથે જીવ્યા છે એમ કહું તો ચાલે. મમ્મી એ તો કદાચ મારી કોઈક સ્કૂલ કે કોલેજ જોયા પણ નહિ હોય. સ્કૂલમાં એડમીશનથી લઈ પરિણામ સુધી પપ્પા જ સાથે હોય. હું ધોરણ ૧૦માં હતી ત્યારે સવારે ૪ વાગ્યે વાંચવા ઉઠાડવાનું કામ મારા પપ્પાનું, પ્રેમથી ચા બનાવી આપે અને થર્મોસમાં ભરી પણ રાખે. બાળપણમાં ઉઠાડવાથી લઈને ચા બનાવી આપવાનું કે ન્હાવા માટે પાણી ગરમ કરી આપવાનું કામ પપ્પાનું. લગ્ન થયા ત્યાં સુધી પપ્પા જ મને ઉઠાડે અને મારા માટે પ્યાલો ભરીને ચા ડાઇનિંગ ટેબલ પર તૈયાર રાખે. મારા પપ્પા ચા ખુબ સરસ બનાવે. ક્યારેક ઘરે જાવ ત્યારે વધેલી ચા હોય તો ચોક્કસ પી ને જ આવું.